Loftslagsráðstefnunni loks lokið en fæstir ganga sáttir frá borði Loftslagsráðstefnu Sameinuðu þjóðanna lauk í dag eftir langar og strangar viðræður milli ríkja um nauðsynlegar aðgerðir í loftslagsmálum . Ákveðið var að fresta umræðum um ýmsa málaflokka fram á næstu ráðstefnu sem fyrirhuguð er á næsta ári . Carolina Schmidt , umhverfisráðherra Chile og forseti ráðstefnunnar , sést hér á skjánum . Loftslagsráðstefnu Sameinuðu þjóðanna ( SÞ ) sem haldin var í Madrid þessa vikuna lauk rétt í þessu . Óhætt er að segja að fæstir gangi sáttir frá borði ; annaðhvort þeirrar skoðunar að allt of vægar aðgerðir til að sporna við áhrifum manna á hlýnun hnattarins hafi verið samþykktar eða öfugt : að samþykktar aðgerðir séu öfgakenndar og ónauðsynlegar . Flestu frestað fram á næstu ráðstefnu Umræðurnar sem fóru fram á ráðstefnunni eru þær lengstu sem hafa verið haldnar milli ríkja SÞ um loftslagsvána . Uppgefnir fulltrúar þjóðanna náðu loks samkomulagi um fyrirhugaðar aðgerðir í dag , þar sem markmiðið er auðvitað að draga úr losun kolefnis . Ráðstefnunni átti að ljúka á föstudaginn en flestum varð fljótt ljóst að hún myndi dragast á langinn . Ákveðið var að öll ríki þurfi að leggja fram nýjar samþykktar skuldbindingar í þeim efnum á næstu stóru loftslagsráðstefnu SÞ sem verður haldin í Glasgow á næsta ári . Viðræðum um vandamál á borð við hvernig ætti að hátta markaði með losunarheimildir var frestað þar til á næstu ráðstefnu . Ráðstefnunni átti að ljúka á föstudag en snemma varð ljóst að hún myndi dragast eitthvað á langinn . Eftir tvo aukadaga af samningaviðræðum komust fulltrúar ríkjanna loks að samkomulagi sem felur í sér auknar hömlur á kolefnislosun sem hvert ríki verði að sýna fram á á næstu ráðstefnu . Loftslagsaðgerðasinnar mótmæltu aðgerðaleysi ríkjanna á ráðstefnunni . Stórveldin andvíg aðgerðum Ríkin skiptust í tvær fylkingar á ráðstefnunni ; Evrópusambandið og smáríki , sem vildu mun harðari aðgerðir til að draga úr losuninni og svo hinum : Bandaríkjamönnum , Brasilíu , Kína , Indlandi og fleirum sem lögðust gegn þessum tillögum . Málamiðlun náðist á milli þessara flokka og var samþykkt að hin stærri og ríkari ríki , sem studdu ekki frekari aðgerðir , þyrftu að minnsta kosti að sýna fram á að hafa staðið við fyrir fram samþykktar aðgerðir fyrir árið 2020 , til að mynda Parísarsamkomulagið . „ Niðurstöður ráðstefnunnar eru dálítill hrærigrautur og eru þessar samþykktir langt frá því sem vísindin segja okkur að sé nauðsynlegt að gera , “ segir Laurence Tubiana , talsmaður Evrópsku umhverfisstofnunarinnar . „ Mikilvægir leikmenn sem hefðu þurft að skila sínu á ráðstefnunni stóðu engan veginn undir væntingum en þökk sé bandalagi Evrópu - , Afríku - og Suður-Ameríkuríkjunum þá tókst okkur að ná fram því besta sem var mögulegt í stöðunni , þvert á vilja hinna stóru mengunarvalda . “